Pakuotės lapelis: informacija vartotojui

Prospan 65 mg šnypščiosios tabletės

Gebenių lapų sausasis ekstraktas

Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.

Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.

* Neišmeskite šio lapelio, nes vėl gali prireikti jį perskaityti.
* Jeigu norite sužinoti daugiau arba pasitarti, kreipkitės į vaistininką.
* Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
* Jeigu per 7 dienas Jūsų savijauta nepagerėjo arba net pablogėjo, kreipkitės į gydytoją.

Apie ką rašoma šiame lapelyje?

1. Kas yra Prospan ir kam jis vartojamas

2. Kas žinotina prieš vartojant Prospan

3. Kaip vartoti Prospan

4. Galimas šalutinis poveikis

5. Kaip laikyti Prospan

6. Pakuotės turinys ir kita informacija

1. Kas yra Prospan ir kam jis vartojamas

Prospan yra augalinis vaistinis preparatas, skystinantis bronchų sekretą, atpalaiduojantis bronchų spazmus, atsikosėjimą gerinantis vaistas.

Prospan vartojamas kosuliui palengvinti ir atsikosėjimui pagerinti sergant ūminiu bronchitu bei kitomis ūminėmis kvėpavimo organų ligomis (pvz., gripu ar peršalimu).

2. Kas žinotina prieš vartojant Prospan

Prospan vartoti negalima:

jeigu yra alergija (padidėjęs jautrumas) veikliajai arba bet kuriai pagalbinei šio vaisto medžiagai (jos išvardytos 6 skyriuje).

#### Įspėjimai ir atsargumo priemonės

Pasitarkite su gydytoju arba vaistininku, prieš pradėdami vartoti Prospan.

Vaikams iki 4 metų amžiaus Prospan šnypščiųjų tablečių vartoti nerekomenduojama, nes nėra pakankamai duomenų apie vaisto saugumą šios amžiaus grupės pacientams.

Kiti vaistai ir Prospan

Šalutiniųreiškinių, atsirandančių dėl kitų vaistų vartojimo kartu su Prospan iki šiolnežinoma.

Jeigu vartojate arba neseniai vartojote kitų vaistų, įskaitant įsigytus be recepto, pasakykite gydytojui arba vaistininkui.

Nėštumas ir žindymo laikotarpis

Duomenų apie vaisto saugumą nėštumo ir žindymo laikotarpiu nėra, todėl šio vaisto nėštumo ir žindymo laikotarpiu vartoti nerekomenduojama.

Prieš vartojant bet kokį vaistą, būtina pasitarti su gydytoju arba vaistininku.

Vairavimas ir mechanizmų valdymas

Nereikia jokių ypatingų atsargumo priemonių.

Prospan sudėtyje yra sorbitolio, natrio, makrogolglicerolio hidroksistearato, laktozės.

Sudėtyje yra sorbitolio ir laktozės. Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.

Šio vaisto tabletėje yra 6,58 mmol (arba 151,33 mg) natrio. Būtina atsižvelgti, jei kontroliuojamas natrio kiekis maiste.

Taip pat sudėtyje yra makrogolglicerolio hidroksistearato, kuris gali sukelti skrandžio sutrikimų ir viduriavimą.

3. Kaip vartoti Prospan

Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Rekomenduojama dozė yra: suaugusiesiems ir vyresniems nei 12 metų paaugliams gerti po vieną šnypščiąją tabletę 2 kartus per parą, 4-12 metų vaikams – po pusę tabletės 3 kartus per parą.

Tabletės ištirpinamos vandenyje (apie 200 ml kiekio); jas galima tirpinti tiek karštame, tiek šaltame vandenyje.

Gydymo trukmė priklauso nuo ligos simptomų ir jų stiprumo. Tačiau gydymas, kai esti ir nedidelių kvėpavimo takų uždegimo požymių, turėtų trukti bent vieną savaitę. Norint užtikrinti gydymo sėkmę, Prospan tabletėmis reikia gydytis dar bent 2-3 dienas išnykus ligos požymiams.

*Pastaba*

Tuomet, kai ligos požymiai laikosi arba pasunkėja kvėpavimas, ligonis karščiuoja, atkosti pūlingų ar su kraujo priemaiša skreplių, reikia nedelsiant kreiptis į gydytoją.

Jeigu manote, kad Prospan veikia per stipriai arba per silpnai, kreipkitės į gydytoją arba vaistininką.

Ką daryti pavartojus per didelę Prospan dozę

Negalima viršyti rekomenduojamos paros dozės. Išgėrus daug didesnį kiekį (daugiau nei trigubą paros dozę), gali atsirasti pykinimas, vėmimas ir viduriavimas.

Šiuo atveju reikia pasitarti su gydytoju.

Pamiršus pavartoti Prospan

Negalima vartoti dvigubos dozės norint kompensuoti praleistą dozę.

Nustojus vartoti Prospan

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.

4. Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Labai reti: 1 arba mažiau iš 10000 gydytų, tarp jų ir pavieniai atvejai.

Labai retai vartojant gebenės preparatus gali pasitaikyti alerginės reakcijos, tokios kaip, dusulys, Kvinkės edema, išbėrimas, dilgėlinė. Jautresniems žmonėms gali atsirasti skrandžio ir žarnyno sutrikimai : pykinimas, vėmimas ir viduriavimas. Taip pat, dėl sudėtyje esančio sorbitolio, gali būti liuosuojantis poveikis.

**Pranešimas apie šalutinį poveikį**

Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje [www.vvkt.lt](http://www.vvkt.lt/) esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu <http://www.vvkt.lt>). Pranešdami apie šalutinį poveikį galite mums padėti gauti daugiau informacijos apie šio vaisto saugumą.

5. Kaip laikyti Prospan

Šį vaistą laikykite vaikams nepastebimoje ir nepasiekiamoje vietoje.

Šiam vaistui specialių laikymo sąlygų nereikia.

Ant dėžutės ir dvisluoksnės juostelės po „Tinka iki“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.

6. Pakuotės turinys ir kita informacija

Prospan sudėtis

* Veiklioji medžiaga yra gebenių lapų sausasis ekstraktas. Vienoje šnypščiojoje tabletėje yra 65 mg *Hederae helicis* L., folium (gebenių lapų) sausojo ekstrakto (5-7,5 : 1). Ekstrahuojanti medžiaga: 30 etanolis (m/m).
* Pagalbinės medžiagos yra bevandenė citrinų rūgštis, natrio vandenilio karbonatas, bevandenis natrio karbonatas, manitolis, simetikonas, sacharino natrio druska, natrio ciklamatas, natrio citratas, sorbitolis, vidutinės grandinės trigliceridai, makrogolglicerolio hidroksistearatas, apelsinų skonio medžiaga (yra laktozės).

Vienoje šnypščiojoje tabletėje yra 382 mg angliavandenių (atitinka 0,03 duonos vienetus (DV)).

Prospan išvaizda ir kiekis pakuotėje

Tabletės yra rusvos, marmuro išvaizdos, apvalios, vienoje pusėje yra laužimo vagelė.

Tabletės įpakuotos į dvisluoksnę juostelę. Kiekviena tabletė užspausta atskirai.

Kartoninėje dėžutėje yra 10 šnypščiųjų tablečių.

Registruotojas ir gamintojas

Engelhard Arzneimittel GmbH Co. KG

Herzbergstr. 3,

61138 Niederdorfelden,

Vokietija

Jeigu apie šį vaistą norite sužinoti daugiau, kreipkitės į vietinį registruotojo atstovą.

|  |
| --- |
| UAB „Sirowa Vilnius“Eišiškių pl. 8A,LT-02184 VilniusTel.: 370 8 5 2394150 |

Šis pakuotės lapelis paskutinį kartą peržiūrėtas 2015-08-24

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyjehttp://www.vvkt.lt/.